মিমি মেতাললুর্জিকো ফেরিতো নেললোনোরে

মিমি মেতাললুর্জিকো ফেরিতো নেললোনোরে ইতালীয় ভাষার একটি চলচ্চিত্র। লিনা ভের্তমিউলার ছবিটির পরিচালক। জানকার্লো জাননিনি মিমি চরিত্রে অভিনয় করেন। মারিআঞ্জেলা মেলাতো, তুরি ফেররো ও অ্যাগোস্তিনা বেল্লি-ও এ ছবিতে অভিনয় করেন। যুক্তরাষ্ট্রে এটি মিমিকে কামমোহিতকরণ (Seduction of Mimi) নামে মুক্তি পেলেও এর আক্ষরিক অর্থ "ধাতুকর্মী মিমি, যে সম্মানের সাথে আঘাতপ্রাপ্ত হয়। " ১৯৭২ সালের কান চলচ্চিত্র উৎসবে ছবিটি দেখানো হয়। এ ছবির চিত্রনাট্য অবলম্বনে ১৯৭৭ সালে মুক্তিপ্রাপ্ত ও রিচার্ড প্রায়র অভিনীত চলচ্চিত্র হুইচ ওয়ে ইজ আপ? ছবিটি মুক্তি পায়।
সিসিলি ও ইতালির মূল ভূখণ্ডে এ কাহিনীর সূচনা। মিমি নামের এক ব্যক্তির রোমাঞ্চকর অভিযাত্রার কথা এখানে বর্ণিত হয়েছে। মিমি একজন দরিদ্র শ্রমিক। তাকে স্থানীয় নির্বাচনে একজন মাফিয়া বসকে ভোট দেওয়ার জন্য চাপ দেওয়া হয়। কিন্তু সে কমিউনিস্ট প্রার্থীর পক্ষে ভোট দেয়। এ কথা জেনে তার নিয়োগদাতা তাকে চাকরি থেকে বহিষ্কার করে। তাকে আর কাজ করার কোনো সুযোগ দেওয়া হবে না। বিরক্ত হয়ে মিমি তুরিন শহরে চলে যায়। এদিকে রোজালিয়া সিসিলিতেই অবস্থান করে।
তুরিনে মিমি অবৈধ নির্মাণকাজ শুরু করে। সে যখন একজন শ্রমিককে মৃত্যুমুখে পতিত হতে দেখে, তখন সে তার দেহকে ভ্যানে তুলে দেয়। মিমি ভাবে, লোকটিকে হয়তোবা হাসপাতালে নিয়ে যাওয়া হবে । কিন্তু মাফিয়া বসরা তার দেহ মাটিতে পুঁতে দেওয়ার পরিকল্পনা করছিল। এটা জেনে মিমি বলে, তার স্ত্রী শক্তিধর মাফিয়া লিজ্জিওর ধর্মকন্যা। এটা জানার পর মাফিয়ারা তাকে ইউনিয়নে ভালো চাকরি দেয়। সে কমিউনিস্ট পার্টির সাথে যুক্ত হয়ে পড়ে।
একদিন রাস্তায় সে সুন্দরী ফিওরিকে দেখে। ফিওরি শীতবস্ত্র বিক্রি করে জীবিকা নির্বাহ করে। ফিওরি ও তার বান্ধবীকে মিমি আক্রমণের হাত থেকে বাঁচায়। তারপর তাদের মধ্যে সখ্য গড়ে ওঠে। মিমি উদ্যানে ফিওরিকে ধর্ষণ করার চেষ্টা করলেও ফিওরি নিজেকে বাঁচাতে সক্ষম হয়। কিন্তু মিমি ফিওরের হৃদয় জয় করে ফেলে এবং বিবাহিত জানা সত্ত্বেও সে ফিওরির সাথে প্রেম করা শুরু করে। তারা শারীরিকভাবে মিলিত হয় এবং তাদের মিমি নামে এক ছেলে জন্ম নেয়।
শিশুটিকে খ্রিস্টান ধর্মে দীক্ষিত করার পর মিমি শ্যাম্পেন ক্রয় করতে যায়। সেখানে সে ক্রুদ্ধ জনতাকে একজন ব্যক্তিকে হত্যা করতে দেখে ফেলে। তারা তাকে গুলি করলে সে আহত হয়। পুলিশের কাছে সে এ ব্যাপারে কিছুই বলে না। তাই তাকে প্রতিদানস্বরূপ সিসিলিতে অপরাধ ব্যবস্থাপনার চাকরি দেওয়া হয়। মিমি ভয় পায়, রোজালিয়া ফিওরি ও মিমি জুনিয়রের সম্পর্কে জেনে ফেলবে। রোজালিয়া তার সাথে মিলিত হতে চাইলে সে সবসময়ই ক্লান্ত ভাব দেখায়। শহরের মানুষ মনে করতে শুরু করে, সে সমকামী। এসময় তার বন্ধুরা বলে, রোজালিয়া আমলিকেয়ারের সাথে মিলিত হয়ে সন্তান উৎপাদন করেছে। ক্ষুব্ধ মিমি এ ব্যাপারে রোজালিয়াকে আক্রমণ করে এবং ফিওরির সম্পর্কেও বলে ফেলে। সব শুনেও মিমির সাথে রোজালিয়া বিবাহবিচ্ছেদ করবে না এবং অবৈধ সন্তানকেও লালনপালন করবে।
প্রতিশোধ নেওয়ার জন্য আমলিকেয়ারের স্ত্রী আমালিয়ার সাথে সে দেখা করে। আমালিয়া তাকে তার সাথে মিলিত হওয়ার প্রস্তাব দেয়। মিলনের ফলে আমালিয়ার সাথেও মিমির সন্তান উৎপন্ন হয়।
এরপর মিমি আমলিকেয়ারের মোকাবিলা করার জন্য প্রস্তুত হয়। আমলিকেয়ার মিমিকে গুলি করার জন্য হাতে বন্দুক তুলে নেয়। কিন্তু আমালিয়াকে বলে মিমি আগেই বন্দুক খালি করে রেখেছিল। তাই সে বিন্দুমাত্র শঙ্কিত ছিল না। কিন্তু মিমির মাফিয়া রক্ষী আমলিকেয়ারকে গুলি করে এবং বন্দুকের ধোঁয়া মিমির হাতে ছেড়ে দেয়। আমলিকেয়ারকে হত্যার জন্য সব দোষ মিমি নিজের কাঁধে তুলে নেয়। ছাড়া পাওয়ার পর মাফিয়াবাহিনীতে তার পদোন্নতি হয় এবং মাফিয়া ডন ভিতো ত্রিকারিচো-কে নির্বাচিত হতে সে সাহায্য করে । কমিউনিস্ট আদর্শ জলাঞ্জলি দেওয়ার জন্য ফিওরে তাকে ও ছোট মিমিকে নিয়ে চলে যায়। তাদের জন্য হাহাকার করে সে ভূতলে ধরাশায়ী হয়ে পড়ে।